Z A P I S N I K
44. sjednice Vijeća Gradske četvrti Trnje, održane 28. siječnja 2025. s početkom u 17:15 sati, u prostoru mjesne samouprave, Mjesni odbor Vrbik, Ulica Lavoslava Ružičke 26.
Nazočni članovi Vijeća: Petar Anić Božić, Igor Bedeković, Vladimir Dimić, Goran Đulić,  Almasa Filipović, Zvonimir Glavaš, Šime Kovač, Vesna Kušanić, Frana Laća, Tomislav Medak, Mladen Perica, Rudolf Pristovnik, Marija Prša i Krešimir Ugarković.
Ostali nazočni: Luka Nimac – predsjednik Vijeća Mjesnog odbora Trnjanska Savica, Martina Jakovina – voditeljica Područnog odsjeka Trnje i Vladimir Novotny – stručni savjetnik. 
Predsjednik utvrđuje da je na sjednici nazočno 14 od 15 članova Vijeća te Vijeće može pravovaljano raspravljati i odlučivati, otvara 44. sjednicu Vijeća. 
Predsjednik otvara raspravu o zapisniku 43. sjednice Vijeća.
Predsjednik zaključuje raspravu i daje na glasovanje prihvaćanje zapisnika 43. sjednice. 

Vijeće 
je jednoglasno prihvatilo zapisnik 43. sjednice.
Predsjednik otvara raspravu o predloženom dnevnom redu.

Predsjednik zaključuje raspravu i daje na glasovanje predloženi dnevni red.

Vijeće 
je jednoglasno prihvatilo sljedeći

D N E V N I  R E D :
1. Izvješće o radu Vijeća Gradske četvrti Trnje za 2024.,
2. Program rada Vijeća Gradske četvrti Trnje za 2025.,
3. Izmjena Plana komunalnih aktivnosti Gradske četvrti Trnje u 2025.,
4. Komunalna problematika,
5. Pitanja i prijedlozi.
Ad 1. Izvješće o radu Vijeća Gradske četvrti Trnje za 2024.,

Predsjednik daje uvodno obrazloženje te otvara raspravu.

Članica Vijeća Frana Laća moli da se u izvješće navede da su članovi Vijeća koristili svoje pravo da pitaju i predlažu te da je na pitanja na koja se moglo odmah odgovoriti odgovoreno na samoj sjednici Vijeća a ostala su  upućena nadležnim uredima. Na neka pitanja dobiveni su odgovori nadležnih ureda, na neke se odgovore dugo čekalo a na neka pitanja Vijeće nikada nije dobilo odgovore. Također traži da se u 3. točci Zaključne ocjene unese da je učestalost održavanja sjednica zadovoljavajuća, da su točke dnevnog reda većinom predlagala gradska upravna tijela, da je nedovoljan utjecaj Vijeća na funkcioniranje Grada (posebno izrada prijedloga prostornih planova i prijedloga programa gradnje i održavanja komunalne infrastrukture, odnosno realizacije zaključaka donesenih na sjednici Vijeća. Može se i treba poraditi na boljoj korespondenciji između članova Vijeća i gradskih upravnih tijela u smislu bržeg odgovaranja na pitanja te poraditi na tome da se na sva pitanja dobiju odgovori od nadležnih ureda.
Predsjednik zaključio je raspravu i dao na glasovanje Prijedlog izvješća.

Vijeće je jednoglasno donijelo
I Z V J E Š Ć E
o radu Vijeća Gradske četvrti Trnje za 2024.
Izvješće se prilaže zapisniku.
Ad 2. Program rada Vijeća Gradske četvrti Trnje za 2025.,
Predsjednik daje uvodno obrazloženje te otvara raspravu.

Predsjednik zaključio je raspravu i dao na glasovanje Prijedlog programa.

Vijeće je jednoglasno donijelo
P R O G R A M
rada Vijeća Gradske četvrti Trnje za 2025.
Program se prilaže zapisniku.
Ad 3. Izmjena Plana komunalnih aktivnosti Gradske četvrti Trnje u 2025.,
Predsjednik daje uvodno obrazloženje te otvara raspravu.
Predsjednik zaključio je raspravu i dao na glasovanje Prijedlog zaključka.

Vijeće je jednoglasno donijelo
Z A K LJ U Č A K

o izmjeni Plana komunalnih aktivnosti Gradske četvrti Trnje u 2025.
Zaključak se prilaže zapisniku.

Ad 4. Komunalna problematika,
Predsjednik daje uvodno obrazloženje te otvara raspravu.

U raspravi sudjeluje Šime Kovač koji moli da Vijeće pokuša riješiti problem autootpada budući je građanima narušena kvaliteta života. Predsjednik odgovara da je mail proslijeđen nadležnima te da će tražiti što žurnije rješavanje problema. Članica Vijeća Vesna Kušanić traži rješavanje problema na raskrižju Ulica grada Vukovara i Avenije Marina Držića. Predsjednik odgovara da je na toj lokaciji predviđeno projektiranje te će na taj način biti riješen problem autootpada.
Predsjednik zaključio je raspravu i dao na glasovanje Prijedloge zaključaka.

Vijeće je jednoglasno donijelo
Z A K LJ U Č A K

o prijedlogu postavljanja prometnog ogledala na križanju Zlarinske i Paške ulice

i

Z A K LJ U Č A K

o označavanju zabrane zaustavljanja i parkiranja na parkiralištu sjeverno od TC Savica, k.č. 2894/1 k.o. Trnje.
Ad 11.
Pitanja i prijedlozi.
Predsjednik upoznaje prisutne sa programom povodom otvaranja sportske dvorane na Kninskom trgu te ih poziva da nakon sjednice istu razgledaju i nazoče svečanom otvorenju.
Šime Kovač upozorava na problem parkiranja u Novskoj ulici. Nakon uvođenja blokovskog parkiranja parkirališna mjesta ostaju prazna a automobili su nepropisno parkirani.

Vladimir Dimić također upozorava na problem nepropisnog parkiranja i neriješene probleme u Novskoj ulici. 

Predsjednik zaključuje sjednicu.
Sjednica je završila u 17:35.

Na temelju članka  15. stavka 1. Pravila Gradske četvrti Trnje (Službeni glasnik Grada Zagreba 35/22) i članka 28. stavka 1. Poslovnika o radu Vijeća Gradske četvrti Trnje (Službeni glasnik Grada Zagreba 35/22), Vijeće Gradske četvrti Trnje, na 44. sjednici, 28. siječnja 2025., donijelo je
IZVJEŠĆE O RADU

Vijeća Gradske četvrti Trnje za 2024. godinu

1. SADRŽAJ RADA VIJEĆA

Iz samostalne nadležnosti Vijeće Gradske četvrti Trnje (dalje u tekstu: Vijeće) je u izvještajnom razdoblju donijelo sljedeće akte:

1. Financijski plan (izmjene) za 2024.,

2. Izvješće o radu Vijeća za 2023.,

3. Program rada Vijeća za 2024.,

4. Plan komunalnih aktivnosti (izmjene i dopune) za 2024.,

5. Program održavanja komunalne infrastrukture za 2024.,

6. Plan korištenja prostora mjesne samouprave,

7. Plan potreba za aktivnostima, programima i projektima unapređenja kvalitete života građana u 2024..

Rad Vijeća u 2024. godini bio je određen:

a) Davanjem prijedloga:

· u postupcima izrade i donošenja prostornih i drugih planskih dokumenata, 
· programa gradnje objekata i uređaja komunalne infrastrukture,

· programa održavanja komunalne infrastrukture,
· prometne regulacije,
· lokacija za smještaj i premještanje spremnika za otpad,

· za imenovanje sudaca porotnika Općinskog kaznenog suda u Zagrebu,

· za imenovanje sudaca porotnika Županijskog suda u Zagrebu,

· mjera za učinkovitiji rad komunalnih i redarstvenih službi,

· za pokroviteljstvo manifestacija koje stvaraju vidljivost unutar Gradske četvrti. 
b) Davanjem mišljenja o Prijedlozima:

· proračuna Grada Zagreba,
· programa gradnje objekata i uređaja komunalne infrastrukture,

· programa održavanja komunalne infrastrukture, 

· program asfaltiranja nerazvrstanih cesta I. reda,

· za imenovanje javnih površina i ustanova,
· plana djelovanja Grada Zagreba u području prirodnih nepogoda,
· osnivanja, statusnih i organizacijskih promjena ustanova,

· ukidanja statusa javnog dobra u općoj uporabi na nekretninama, 
· o postavljanju naprava na javnim površinama,
· o dopunama i izmjenama Odluke o nerazvrstanim cestama,

· o radnom vremenu ugostiteljskih objekata,
· i davanja svih drugih mišljenja prema članku 86. Statuta Grada Zagreba na koja se je Vijeće bilo dužno očitati prema dostavljenim prijedlozima Gradske skupštine Grada Zagreba tokom 2024. godine. 

c) Ostale aktivnosti

· pratili realizaciju plana komunalnih aktivnosti,

· utvrdili prioritete za plan komunalnih aktivnosti,
· očitovali se o zahtjevima za zakup i prodaju neizgrađenog građevinskog zemljišta i javnih površina,
· podjelom plaketa zaslužnim građanima i pravnim osobama na promicanju ugleda Gradske četvrti,
· brinuli o zadovoljavanju različitih potreba građana i udruga građana.

2.  RAD  VIJEĆA

a)  Sjednice Vijeća

U izvještajnom razdoblju Vijeće je održalo 12 sjednica s ukupno 110 točkom  dnevnog reda odnosno u prosjeku 9 točaka po sjednici. 

Sjednice su prosječno trajale 1 sat odnosno za rad sjednica utrošeno je oko 12 sati. 

Odaziv vijećnika na sjednice Vijeća bio je odličan sa 90 % prisutnosti po sjednici.

Vijeće je na sjednicama  donijelo 160 akta. 

Vijeće je većinu akata donijelo kvalificiranom većinom, a više od polovičnog broja akata jednoglasno. 

b)  Radno tijelo Vijeća

U cilju poboljšanja kvalitete i racionalnosti odlučivanja na sjednicama, radno tijelo Vijeća radilo je prema potrebi. 

c)  Predsjednik Vijeća

Predsjednik Vijeća sazvao je sve sjednice Vijeća i istima predsjedavao.

Redovito je prisustvovao sjednicama Gradske skupštine Grada Zagreba.

U izvještajnom razdoblju održano je 12 koordinacija s gradonačelnikom odnosno predsjednikom Gradske skupštine.

Predsjednik je informirao građane o pitanjima važnim za Gradsku četvrt, odgovarao na njihova pitanja i upućivao ih kako da riješe svoje probleme.

U obnašanju svoje dužnosti prisustvovao je raznim sastancima, tribinama, prigodnim događanjima i slično.

d)  Potpredsjednica Vijeća

Potpredsjednica Vijeća je, prema potrebi, pomagala predsjedniku Vijeća u njegovu radu. 

e)  Članovi Vijeća

Aktivnosti članova Vijeća odvijale su se u pravilu na sjednicama Vijeća sudjelovanjem u raspravama, iznošenjem prijedloga i inicijativa te postavljanjem pitanja.

Nekoliko članova ostvarilo je posebnu suradnju s gradskim upravnim tijelima.

Članovi Vijeća često su koristili svoje pravo da pitaju i predlažu. 

Na pitanja na koja se moglo odmah odgovoriti, odgovoreno je na samoj sjednici, a ostala su upućena za odgovor gradskim upravnim tijelima.

Na neka od tih pitanja su dobiveni odgovori, na neke odgovore se dugo čekalo, a na neka pitanja nikada nisu dobiveni odgovori od gradskih upravnih tijela.

Očekivana je prisutnost članova Vijeća na terenu i njihova suradnja s građanima.

3. ZAKLJUČNE OCJENE

Učestalost održavanja sjednica Vijeća zadovoljava. Prisutnost članova sjednicama Vijeća je odlična.

Sadržaj rada (dnevni red) Vijeća većinom su predlagala gradska upravna tijela.

Nedovoljan je utjecaj Vijeća na funkcioniranje Grada, posebno na izradi prijedloga prostornih planova i prijedloga programa gradnje i održavanja komunalnih infrastrukture, odnosno realizacije Zaključaka donesenih na Vijeću.

Također, može se i treba, poraditi na boljoj korespondenciji između članova Vijeća i gradskih upravnih tijela u smislu bržeg odgovaranja na pitanja, te se ne bi smjelo dogoditi da na pitanja upućena gradskim upravnim tijelima od strane članova Vijeća Vijeće ne dobije nikakav odgovor, a što se do sada znalo dogoditi.

VIJEĆA GRADSKE ČETVRTI TRNJE

Goran Đulić, v.r.

Na temelju članka  15. stavka 1. Pravila Gradske četvrti Trnje (Službeni glasnik Grada Zagreba 35/22) i članka 28. stavka 1. Poslovnika o radu Vijeća Gradske četvrti Trnje (Službeni glasnik Grada Zagreba 35/22), Vijeće Gradske četvrti Trnje, na 44. sjednici, 28. siječnja 2025. donijelo je 
PROGRAM RADA

Vijeća Gradske četvrti Trnje za 2025. godinu
I. GLAVNI CILJEVI 

Sukladno svojim ovlastima, utvrđenim Statutom Grada Zagreba, Pravilima Gradske četvrti i Poslovnikom o radu, Vijeće Gradske četvrti Trnje (dalje u tekstu: Vijeće) u 
      2025. godini želi ostvariti sljedeće ciljeve: 

1. Pružiti svu potrebnu pomoć Vijećima Mjesnih odbora u njihovu radu.

2. Nastaviti s obnovom, uređivanjem i opremanjem objekata mjesnih samouprava;

Prostore koristiti sukladno zajedničkom interesu građana, političkih stranaka i udruga građana. Za korištenja prostora  nadležnost imaju Vijeća  Mjesnih odbora.

3. Osigurati sustavno prikupljanje i obradu, te primjenu svih bitnih podataka o području Gradske četvrti, kao nužne pretpostavke za ostvarivanje osmišljenog utjecaja građana i njihovih predstavničkih tijela na razvoj Gradske četvrti (posebice u pogledu komunalne opremljenosti i uređenja naselja, održavanja komunalnog  reda i zaštite okoliša, djelovanja javnih službi i dr.).

4. Kontinuirano pratiti ostvarivanje programa i planova gradnje i održavanja komunalne infrastrukture, te drugih godišnjih planova gradskih upravnih tijela, podružnica Zagrebačkog holdinga, ustanova i drugih trgovačkih društava u vlasništvu Grada.

5. Ostvariti veći utjecaj Vijeća i Vijeća Mjesnih odbora u raspravama o prostornim planovima na području Gradske četvrti.

6. Omogućiti članovima Vijeća i članovima Vijeća Mjesnih odbora, kao i drugim zainteresiranim građanima, pravodobnu i potpunu informiranost o odlučivanju u tijelima Grada Zagreba o pitanjima od interesa za Gradsku četvrt u cilju ostvarivanja utjecaja na odluke (davanje mišljenja te podnošenje inicijativa i prijedloga).

II.  ZADACI I ROKOVI 

Radi ostvarenja ovih programom utvrđenih ciljeva Vijeće će, na svojim sjednicama u tijeku 2025. godine, u naznačenim rokovima, raspraviti i donijeti odgovarajuće akte a naročito o sljedećim pitanjima: 
1. Izvješće o radu Vijeća u 2024. godini,

siječanj

2. Program rada za 2025. godinu,
siječanj
3. Financijski plan za 2026. godinu, 

prosinac

4. Program održavanja komunalne infrastrukture na području Gradske četvrti Trnje u 2026.
studeni
5. Plan komunalnih aktivnosti za 2026. godinu,
prosinac
6. Godišnji obračun za 2024. godinu,

tokom 2025.
7. Plan potreba za aktivnostima, programima i projektima unapređenja kvalitete života građana Gradske četvrti Trnje u 2025.,

siječanj
8. Pratiti realizaciju Plana komunalnih aktivnosti,

kontinuirano, tromjesečno i polugodišnje
9. Raspravljati o mjerama za unapređenje prostora u Gradu Zagrebu i prijedlozima   urbanističkih planova uređenja na Gradskoj četvrti,

prema potrebi

10. Informirati građane o radu Vijeća i Vijeća Mjesnih odbora,

kontinuirano

11. Pratiti stanje objekata mjesnih samouprava i drugih prostora namijenjenih   

        korištenju građana na području Gradske četvrti i poduzimati potrebne mjere     

        izgradnje, sanacije, uređenja i opremanja tih objekata i prostora,

        kontinuirano
12. Utvrditi prijedloge za programe:

a)  gradnje objekata i uređaja komunalne infrastrukture za 2026.godinu,

b) održavanja komunalne infrastrukture za 2026.

studeni

13. Razmatrati stanje sigurnosti i zaštite osoba, imovine i dobara na području  Gradske  četvrti i predlaganje mjera za poboljšanje stanja,

polugodišnje

14. Utvrditi prioritete komunalnih aktivnosti za 2026. godinu,

lipanj-srpanj
15. Uključiti se u organiziranje civilne zaštite u Gradskoj četvrti.
prema potrebi
Vijeće će, osim o navedenim, tijekom godine raspravljati i o drugim pitanjima koja, sukladno Pravilima i Poslovniku o radu Gradske četvrti, ocjeni značajnim. 

Vijeće će raspravljati i donositi mišljenja o prijedlozima akata o kojima su tijela Grada Zagreba i gradska upravna tijela dužna prije njihova donošenja zatražiti mišljenje Vijeća ili predsjednika Vijeća, te razmatrati pitanja o kojima su spomenuta tijela dužna informirati Vijeće. 

Zbog usklađivanja dinamike rada Vijeća i rada gradskih upravnih tijela, s jedne strane, te Vijeća Mjesnih odbora s druge strane, u ovom Programu naznačeni rokovi realizacije pojedinih zadataka mogu biti podložni promjenama. 

Na temelju članka 28. Poslovnika o radu Vijeća Gradske četvrti Trnje  (Službeni glasnik Grada Zagreba 35/22), Vijeće Gradske četvrti Trnje, na 44. sjednici, 28. siječnja 2025., donijelo je

Z A K LJ U Č A K

o prijedlogu postavljanja prometnog ogledala na križanju Zlarinske i Paške ulice

1. Vijeće Gradske četvrti Trnje suglasno je s Zaključkom Vijeća Mjesnog odbora Sigečica, KLASA:024-08/24-003/2116, URBROJ:251-13-11-17/002-24-9 od 21. listopada 2024., kojim se predlaže postavljanje prometnog ogledala na križanju Zlarinske i Paške ulice.

2. Ovaj se zaključak dostavlja Gradskom uredu za mjesnu samoupravu, promet, civilnu 

zaštitu i sigurnost, Sektoru za promet. 

Na temelju članka 28. Poslovnika o radu Vijeća Gradske četvrti Trnje  (Službeni glasnik Grada Zagreba 35/22), Vijeće Gradske četvrti Trnje, na 44. sjednici, 28. siječnja 2025., donijelo je

Z A K LJ U Č A K

o označavanju zabrane zaustavljanja i parkiranja na parkiralištu sjeverno od TC Savica, k.č. 2894/1 k.o. Trnje

1. Vijeće Gradske četvrti Trnje suglasno je s Zaključkom Vijeća Mjesnog odbora Trnjanska Savica, KLASA:024-08/25-003/13, URBROJ:251-13-11-17/004-25-6 od 8. siječnja 2025., kojim se predlaže označavanje zabrane zaustavljanja i parkiranja na parkiralištu sjeverno od TC Savica, k.č. 2894/1 k.o. Trnje.

2. Sastavni dio ovog zaključka je Zaključak Vijeća Mjesnog odbora Trnjanska Savica.

3. Ovaj se zaključak dostavlja Gradskom uredu za mjesnu samoupravu, promet, civilnu 

zaštitu i sigurnost, Sektoru za promet. 

KLASA: 024-08/25-002/22

URBROJ: 251-13-11-17/005-25-6

Zagreb, 28. siječnja 2025.

PREDSJEDNIK

VIJEĆA GRADSKE ČETVRTI TRNJE

Goran Đulić, v.r.

